मैच के दूसरे दिन के खेल का आकर्षण टीम इंडिया के स्पिनर आर अश्विन रहे, जिन्होंने पारी में सबसे अधिक बार पांच या अधिक विकेट लेने के मामले में भारतीय गेंदबाजों के बीच तीसरा स्थान हासिल करते हुए कपिल देव की बराबरी कर ली. अश्विन ने 23वीं बार यह कारनामा किया है. कपिल और अश्विन से ऊपर अनिल कुंबले (35 बार पांच विकेट) और हरभजन सिंह (25 बार पांच विकेट) हैं. इंग्लैंड की पहली पारी लंच के कुछ ही समय बाद 400 रन पर सिमट गई. उनकी ओर से जहां डेब्यू मैच खेल रहे कीटन जेनिंग्स ने शतक (112) लगाया, वहीं जॉस बटलर 76 रनों का योगदान दिया. इंग्लिश टीम के सभी 10 विकेट स्पिनर्स ने झटके. अश्विन ने 6 और जडेजा ने 4 विकेट लिए. दूसरे दिन जडेजा ने 3 और अश्विन ने 2 विकेट लिए. अश्विन ने पहले दिन 4 विकेट झटके थे, जबकि जडेजा को एक विकेट मिला था.